Eyni zamanda, Müsavat başqanı dövlət əhəmiyyətli qu-rumların, yəni Prezident Administrasiyasının, Milli Məclisin, Nazirlər Kabinetinin, Ali Məhkəmənin, Mərkəzi Seçki Komissiyasının və digər dövlət orqanlarının yerləşdiyi binalardan 200 metrlik məsafədə piket və mitinqlərin keçirilməsi üçün yerlərin müəyyən olunmasını xahiş eləmişdi. Mart ayının 12-də göndərilən məktuba aprel ayının 1-də cavab verilib. Təbii ki, bu cavab bizi qətiyyən qane eləmir. Birinci hissəyə aid olan cavab ondan ibarətdir ki, insanların sıx yaşadığı yerlərdə belə tədbirlərin keçirilməsi onların istirahət hüququnu pozur və nəqliyyatın sərbəst hərəkətinə mane olur. Bunlar, bilirsiniz ki, tamamilə əsassız fikirlərdir və heç bir hüquqi əsası yoxdur. Çünki indiki hakimiyyətin dövründə daha mərkəzi yerlərdə – Xalça Muzeyinin qarşısında, Sahil bağında şoular keçirilib, konsertlər verilib, kütləvi aksiyalar olub. Ora əhalinin də, nəqliyyatın da gur olan yeridir. Hacıbala Abutalıbovun sözlərinə görə həmin yerlərdə kütləvi aksiyalar keçirmək olmaz. İkinci hissəyə, yəni dövlət orqanlarının yerləşdiyi binalardan 200 metrlik məsafədə kütləvi aksiyaların keçirilməsi məsələsinə isə, ümumiyyətlə, toxunulmur.